**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**Екатерина Захариева - заместник министър-председател**

**по правосъдната реформа и министър на външните работи**

***Относно:*** *Проект на Решение на Министерския съвет за одобряване на проект на Закон за изменение и допълнение на Закона за българските лични документи*

**Уважаеми господин министър-председател,**

**Уважаеми госпожи и господа министри,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане и приемане проект на Решение на Министерския съвет за одобряване на проект на Закон за изменение и допълнение на Закона за българските лични документи (Обн. ДВ, бр. 93 от 1998 г.)

С проекта се цели подобряване на административното обслужване и намаляване на административната тежест при предоставянето на услуги в областта на процедурите по издаване и получаване на български лични документи в чужбина.

Изключителни затруднения за голяма част от българските граждани произтичат от необходимостта от повторно лично явяване в дипломатическите и консулските представителства на Република България в чужбина (или на упълномощено от тях лице) за получаване на нов документ за самоличност. Предлаганите изменения и допълнения въвеждат възможност български личен документ да бъде получен извън страната лично чрез използване на пощенска или куриерска услуга. Това ще облекчи българските граждани в чужбина, особено живеещите в населени места, отдалечени от дипломатическите и консулските представителства на Република България в чужбина. Услугата се въвежда като възможност, с оглед на спецификата на държавата на акредитация.

Проучването на опита на държавите-членки на ЕС в тази област, установи, че аналогична услуга успешно предлагат редица европейски държави, сред които Австрия, Словения, Норвегия, Германия, Полша, Литва, Латвия и др.

С проекта се определят и условията, при които получаването на новите български лични документи може да бъде осъществено чрез използване на пощенска или куриерска услуга. Въвежда се изискване за лично явяване на лицето при подаване на заявлението за издаване на документа в дипломатическо или консулско представителство на Република България в чужбина, чрез което се спазва правилото за поне едно лично явяване на лицето и се ограничава възможността за ползване на услугата при подаване на заявление за издаване на български личен документ чрез електронната система на МВнР. Предвижда се също така финансовите разходи за използване на пощенска или куриерска услуга да се заплащат предварително от заявителя.

С приемането на измененията ще бъде създадена и нова възможност за подаване на заявления за подмяна на български лични документи чрез системата за електронни услуги на Министерството на външните работи. Наред с опцията за използване на квалифициран електронен подпис, заявителят ще може да подаде заявление в електронен формат и без да използва такъв подпис, като към заявлението прикачи копие на валидния документ, чиято подмяна желае. Получаването на готовия документ ще става само лично, след като самоличността на получателя бъде установена еднозначно и документът, чиято подмяна се иска, бъде върнат.

На следващо място с предложения проект се намаляват сроковете за издаване на български лични документи при подадено в чужбина заявление. Нормативно определените срокове в момента са твърде дълги – 90 дни за обикновена услуга, и 60 дни за бърза услуга. Те са приети в годините, в които заявленията са се изпращали чрез дипломатическа поща, а не през Националната визова информационна система, и биха могли да бъдат намалени двойно, на 45 и 30 дни, без това фактически да се отрази на работата. Този срок се отнася само до издаването на документа и не включва дните за пристигането му в съответната консулска служба, респ. получаването му от българския гражданин.

С предложения проект се увеличава срока на валидност на паспортите от 5 на 10 години. При извършено преди няколко години сравнително проучване в ЕС беше установено, че България е от малкото държави, при които паспортът е с толкова кратка валидност. В допълнение, срокът на валидност на личната карта, която също дава право на пътуване в чужбина, вкл. извън ЕС, напр. в Република Сърбия и Република Македония, е 10 години. Удължаването на този срок би облекчило много българските граждани, вкл. тези, получаващи чужди визи с 10-годишна валидност. При изготвяне на проекта е отчетено, че промяната на срока на валидност на паспорта изисква по-дълъг период за технологична подготовка, поради което е предвидено изменението да влезе в сила от 01.01.2020г.

Проектът на акт няма да доведе до пряко и/или косвено въздействие върху държавния бюджет, поради което се прилага одобрена финансова обосновка от министъра на финансите в съответствие с чл. 35, ал. 1, т. 4, б. „б)” от Устройствения правилник на Министерския съвет и на неговата администрация.

Проектът на акт не е свързан с изпълнение на актове на Европейския съюз, поради което не се прилага справка за съответствие с европейското право.

Проектът на акт е публикуван на официалната интернет-страница на Министерството на външните работи и на Портала на Министерския съвет за обществени консултации, съгласно разпоредбата чл. 26, ал. 2 от Закона за нормативните актове.

В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта на Решение.

**Уважаеми господин министър-председател,**

**Уважаеми госпожи и господа министри,**

С оглед на гореизложеното и на основание чл.8, ал.2 от Устройствения правилник на Министерския съвет и на неговата администрация, предлагам Министерският съвет да обсъди и приеме представения проект на Решение на Министерския съвет за одобряване на проект на Закон за изменение и допълнение на Закона за българските лични документи.

***Приложения:***

1. Проект на Решение на Министерския съвет за одобряване на проект на Закон за изменение и допълнение на Закона за българските лични документи;
2. Проект на Закон за изменение и допълнение на Закона за българските лични документи и мотиви към проекта;
3. Утвърдена финансова обосновка;
4. Справка за получените съгласувателни становища;
5. Одобрена частична предварителна оценка на въздействието;
6. Проект на съобщение за СМО.

София, 2017 г.

**С уважение,**

**Екатерина Захариева**